Vyf polisiebeamptes in vyf dae vermoorRiah Phiyega Foto: GCIS/SAPA Genl. Riah Phiyega, die nasionale polisiekommissaris, het Dinsdag haar ontsteltenis en ernstige kommer oor die aantal polisiebeamptes wat vermoor word, uitgespreek. Vyf polisiebeamptes is die afgelope vyf dae in afsonderlike voorvalle in Gauteng, Limpopo en die Wes-Kaap vermoor. Drie polisiebeamptes is Maandag in twee afsonderlike voorvalle in Kaapstad doodgeskiet. Twee polisiebeamptes is in Nyanga vermoor en een in Mfuleni. ŉ 26-jarige sersant van die Gugulethu-polisiestasie is met verskeie skietwonde langs sy motor in Mfuleni naby Kuilsrivier aangetref. Hy was nie in daardie stadium aan diens nie. Die ander twee polisiebeamptes, ŉ 35-jarige sersant en ŉ 28-jarige konstabel, is in Nyanga doodgeskiet. Hulle het ŉ vermoedelik gesteelde voertuig agterna gesit voordat die verdagtes die voertuig verlaat en te voet gevlug het. Hulle is doodgeskiet terwyl hulle vir ŉ insleepvoertuig staan en wag het nadat hulle bevestiging ontvang het die voertuig is gekaap. Albei se vuurwapens is gesteel. ŉ 54-jarige polisiebeampte is Sondagoggend in Limpopo doodgeskiet terwyl hy aan diens was. Lt. Yezindaba Meshack Shikati en ŉ kollega, konst. Carrol Machaba, het omstreeks 01:40 reageer op ŉ klagte by ŉ kroeg in Ritavi. Hulle was besig om die voorval te ondersoek toe hulle vermoedelik in ŉ lokval gelei is. Twee onbekende mans het in bosse naby die kroeg weggekruip en op die beamptes losgebrand. Shikati is noodlottig gewond, maar Machaba is nie in die skietery beseer nie. Die verdagtes het die beamptes se amptelike vuurwapens gesteel en van die toneel gevlug. ŉ Polisiebeampte van die Wes-Rand is Vrydag in die oprit na sy huis in Kagiso buite Krugersdorp in Gauteng doodgeskiet. Lt.kol. Knox Chauke (56) van die menslikehulpbronne-afdeling, is verskeie kere in die bolyf geskiet en is op die toneel dood. Niks is van hom gesteel nie. “Ons is baie hartseer oor die afsterwe van ons kollegas,” het Phiyega gesê. “Ons weet dat hul skielike en ontydige afsterwe ongekende verdriet aan hul familielede, vriende en kollegas besorg.” Phiyega het onderneem dat die polisie onverpoosd sal werk om die voorvalle te ondersoek. Sy doen ŉ beroep op die publiek om die polisie met hul ondersoek by te staan. Sy versoek dat enigiemand met inligting oor die voorvalle om met die polisie in verbinding te tree deur óf hul naaste polisiestasie te besoek of Crime Stop by 08600 10111 te skakel. “Mense kan anoniem bly en alle inligting sal streng vertroulik hanteer word,” het sy bygevoeg.